Tunyogmatolcs Község Önkormányzata Képviselő-testületének 

8/2014. (VIII.08.) önkormányzati rendelete

-a közterületek elnevezéséről és a házszámozásról- 

A Képviselő-testület!

A közterületek elnevezéséről és a házszámozásról szóló rendeletet az alábbiak szerint fogadja el:

Tunyogmatolcs Község Önkormányzat Képviselő-testülete a Magyarország helyi önkormányzatiról szóló 2011. évi CLXXXIX. törvény 143. § (3) bekezdésében kapott felhatalmazás alapján, a Magyarország helyi önkormányzatiról szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el:

1. Az önkormányzati rendelet hatálya 

1. §  A rendelet hatálya Tunyogmatolcs község közigazgatási területén lévő közterületekre és ingatlanokra, valamint azok tulajdonosaira, használóira, kezelőire terjed ki.

2. Értelmező rendelkezések

2.§ E rendelet alkalmazásában 

a) közterület: az épített környezet alakításáról és védelméről szóló 1997. évi LXXVIII. 

törvény 2.§.13.pontjában meghatározott terület;  

b) közterület elnevezése: a közterület neve és közlekedési vonatkozású megnevezése; 

c) házszám: a bel-és külterületi ingatlanok közterületre megállapított sorszáma;

d) településrész: egy közterületnél nagyobb, de a település egészénél kisebb, történetileg kialakult és elkülönülő területrész. 

3. A közterületek elnevezésére, megváltoztatására vonatkozó szabályok

3.§ (1) Minden közterületet el kell nevezni, kivéve a mezőgazdasági célú utakat. 

(2) Közterületet személyről, tárgyról, állatról, növényről, földrajzi névről vagy fogalomról lehet elnevezni. 

(3) Közterületet olyan természetes személyről lehet elnevezni, 

a) akinek közismert tevékenysége a nemzet történelmében vagy az emberiség egyetemes történelmében kiemelkedő jelentőségű volt, és személye közmegbecsülésnek örvend; 

b) aki a tudomány, művelődés, sport vagy a társadalmi élet egyéb területein kimagaslóan jelentőset tett vagy alkotott, mely miatt emléke megőrzésre méltó;  

c) akinek a Tunyogmatolcs község életében, történetében kiemelkedő szerepe volt, tevékenységével hozzájárult a település fejlődéséhez, hírneve öregbítéséhez.

(4) Élő személyről közterületet elnevezni nem lehet. 

4.§ (1) A közterület nevének megállapításakor figyelemmel kell lenni a történelmi hagyományokra, a földrajzi környezetre és a nyelvhelyességi követelményekre. 

(2) Az elnevezett közterület természetes folytatásaként létesülő új útszakasz, külön elnevezési  eljárás nélkül, a már elnevezett közterület nevét veszi fel. 

(3) Ha egy közterület községrendezés, beépítés következtében két vagy több részre tagolódik, egységes közterületként megszűnik, az elkülönült közterületrésznek más nevet kell adni. 

5.§ (1) A közterület elnevezését, illetve elnevezésének megváltoztatását bárki kezdeményezheti a polgármesterhez írásban benyújtott, indokolással ellátott javaslattal. 

(2) A közterület megszűnésével külön döntés nélkül a közterület neve is megszűnik. 

(3) A közterületnév megállapításáról, illetve megváltoztatásáról tájékoztatni kell a lakosságot, az illetékes járási hivatalt, az illetékes postai és ingatlan-nyilvántartó szerveket, a  rendőrség, a katasztrófavédelem, az országos mentőszolgálat illetékes szerveit, valamint az illetékes közműszolgáltatókat.  

(4) A község közterületeinek nevét jegyzékbe kell foglalni, és abban a változásokat folyamatosan fel kell tüntetni. 

4. A házszámozás 

6.§ (1) A névvel ellátott közterületen a beépített és a beépítetlen építési telkeket házszámmal kell ellátni. 

(2) A házszám arab szám, továbbá – amennyiben ez szükséges – arab szám és alátöréssel az abc kisbetűje. 

(3) A vonalszerű közterületek esetében, a számozás irányába haladva a bal oldalon a páros számokból, a jobb oldalon a páratlan számokból kell megszakítás nélkül a házszámot képezni. Az ingatlanokat a magasabb rangú utca torkolatától kezdve kell számozni.

(4) A számozás a páratlan oldalon egyes számtól, a páros oldalon a kettes számtól kezdődően történik. 

(5) A kizárólag egyik oldalon beépíthető közterületek telkei és a foltszerűen beépített területek folyamatos számozást kapnak. 

(6) Amennyiben a közterületnek a nyilvántartásba vett házszámokkal rendelkező szakaszán telekalakítás, beépítés, vagy a házszámok egyéb okból történő rendezése miatt a közterület, közterületszakasz jelentős részének átszámozására lenne szükség, - az átszámozás elkerülése érdekében – az érintett házszámot a latin „ábécé” kisbetűivel írt alátöréssel kell megkülönböztetni. 

(7) A házszámozás folyamatosságát telekösszevonást követően is biztosítani kell.

7.§ (1) A közterületen több ingatlan azonos számmal nem jelölhető. Ha egy ingatlan több közterülettel is érintkezik, az építmény utcafronti főhomlokzata határozza meg a házszámozást. 

(2) A házszám megváltoztatására irányuló eljárás hivatalból, vagy annak a kérelmére indul, akinek a házszám megváltoztatásához jogos érdeke fűződik. 

(3) A már megállapított házszám megváltoztatására csak indokolt esetben kerülhet sor. A változtatáskor arra kell törekedni, hogy a házszám-változtatás minél kevesebb érintett lakcímének megváltoztatásával járjon.

8.§ (1) A 6.§ rendelkezései az önkormányzati rendelet hatálybalépésének időpontjában nyilvántartott házszámozásra nem vonatkoznak.  

5. Utcanév-táblák és házszámtáblák elhelyezése

9.§ (1) A közterületek elnevezését tartalmazó, a tájékozódást segítő táblákat (a továbbiakban: utcanév-tábla) az utca kezdetén, végén és minden betorkolló utcánál is el kell helyezni. 

(2) Az utcanév- táblát elsősorban épületen, kerítésen, ezek hiányában külön tartószerkezeten – jól látható helyen – kell elhelyezni. 

(3) Az ingatlan tulajdonosa, kezelője vagy használója az utcanév-tábla kihelyezését és a ezzel járó munkálatokat tűrni köteles.

(4) Az utcanév-táblának az utcajegyzékben szereplő elnevezéssel meg kell egyeznie.

(5) Az új közterület elnevezését tartalmazó utcanév-táblát, valamint a közterület elnevezésnek megváltoztatása után az új utcanév-táblát az ingatlan-nyilvántartásba való átvezetést követő három hónapon belül kell kihelyezni.  

(6) A közterületek elnevezésének megváltozását követően a régi utcanév táblát piros színű, átlós áthúzással kell jelölni. A régi elnevezést tartalmazó utcanév táblát a megszűnését követő két év elteltével lehet eltávolítani.

10.§ (1) A házszámtáblát az ingatlan kerítésére, házfalára, a közterületről jól látható módon kell az ingatlan tulajdonosának elhelyeznie. 

(2) Bekerítetlen építési telek esetében a házszámtáblát földbe szúrt tartóoszlopon kell elhelyezni, úgy hogy a közterület felől jól látható legyen. 

11.§ (1) A házszámtábla beszerzéséről, kihelyezéséről, szükség szerint cseréjéről, és pótlásáról az ingatlan tulajdonosa gondoskodik. 

 (2) Amennyiben az ingatlan házszáma hivatalból indult eljárás során változik meg, a házszámtáblát az ingatlan tulajdonosa részére az önkormányzat ingyenesen biztosítja. 

7. Záró rendelkezések

12.§ (1) Az önkormányzati rendelet 2014. szeptember 1. napján lép hatályba. 

(2) Azon ingatlan tulajdonosa, melynek házszámozása hiányzik, az e rendeletben foglalt kötelezettségének a rendelet hatályba lépését követő 90 napon belül köteles eleget tenni.

(3) Az önkormányzati rendelet hatályba lépésének időpontjában tartószerkezetre rögzített utcanév-táblák 9.§ (2) bekezdés szerinti elhelyezéséről a táblák avulása miatti cseréje során gondoskodik az önkormányzat.

